Aka Mahadevė
Aka Mahadevė (kan. ಅಕ್ಕ ಮಹಾದೇವಿ , skr. अक्कमहादेवी = IAST: Akka-Mahādevī) arba Mahadevjaka – XII a. Pietų Indijos (kanadų) klajojanti poetė, ypač gerbiama šaivistinėje lingajatam doktrinoje. Jos gimtine laikomas Uduačio kaimas netoli Šivamogos (Karnataka). Pasak hagiografijų, Aka Mahadevė turėjusi būti ištekinta už džainų karaliaus Kaušikos, bet atsisakiusi vedybų ir pasirinkusi klajoklės gyvenimą. Ji klajojusi kaip nuoga asketė, savo vyru ji laikė Šivą. Aka Mahadevė kūrusi devocionalaus (bhaktinio) pobūdžio eiles, skirtas Šivai. Jai priskiriama ~350 tekstų, ilgą laiką gyvavusių kaip liaudies devocionalinė poezija. Aka Mahadevės kūryba laikoma svarbia kanadų literatūros paveldo dalimi.